Nariadenie Rady (ES) č. 1434/90
zo 14. mája 1990,
ktorým sa vykonávajú určité ustanovenia Dohody medzi Európskym hospodárskym spoločenstvom, Európskym spoločenstvom pre atómovú energiu a Zväzom sovietskych socialistických republík o obchode a obchodnej a hospodárskej spolupráci
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 113,
so zreteľom na návrh Komisie,
keďže Dohoda medzi Európskym hospodárskym spoločenstvom, Európskym spoločenstvom pre atómovú energiu a Zväzom sovietskych socialistických republík o obchode a obchodnej a hospodárskej spolupráci [1] (ďalej len "dohoda") bola podpísaná v Bruseli 18. decembra 1989 a nadobudla platnosť 1. apríla 1990;
keďže podľa tejto dohody majú byť progresívne zavedené určité liberalizačné opatrenia na uľahčenie prístupu tovaru zo Zväzu sovietskych socialistických republík (ďalej len "ZSSR") na trh spoločenstva; keďže podľa článku 8 dohody sa spoločenstvo zaväzuje predovšetkým odstrániť množstvové obmedzenia na dovozy výrobkov uvedených v prílohe I dohody do spoločenstva a pozastaviť uplatňovanie množstvových obmedzení na dovozy výrobkov uvedených v prílohe II dohody do spoločenstva, a to za podmienok určených v tejto dohode;
keďže však spoločenstvo už prijalo niektoré opatrenia ustanovené v prílohe I dohody na základe oznámení Komisie Rade č. 89/C 288/03 [2], 89/C 315/05 [3], 90/C 1/06 [4] a 90/C 36/06 [5]; keďže je preto potrebné jednoducho zrušiť množstvové obmedzenia na dovozy zostávajúcich výrobkov uvedených v prílohe I a pozastaviť množstvové obmedzenia na dovozy výrobkov uvedených v prílohe II dohody, okrem jedného výrobku patriaceho pod číselný znak KN 49100000, ktorý už bol liberalizovaný na úrovni spoločenstva;
keďže z toho vyplýva, že na dovozy niektorých výrobkov uvedených v prílohe I dohody s pôvodom v ZSSR do spoločenstva sa nebudú vzťahovať žiadne množstvové obmedzenia; keďže na tieto výrobky - teraz uvedené v prílohe III - sa preto môže vzťahovať nariadenie Rady (EHS) č. 1765/82 z 30. júna 1982 o spoločných pravidlách pre dovozy z krajín so štátom riadeným obchodom [6],
PRIJALA TOTO NARIADENIE:
Článok 1
1. Množstvové obmedzenia na prepustenie výrobkov uvedených v prílohe I s pôvodom v ZSSR do voľného obehu sa týmto rušia v regiónoch spoločenstva uvedených v prílohe v súvislosti s týmito výrobkami.
2. Uplatňovanie množstvových obmedzení na prepustenie výrobkov uvedených v prílohe II s pôvodom v ZSSR do voľného obehu sa týmto pozastavuje v regiónoch spoločenstva uvedených v prílohe, a to za podmienok uvedených v prílohe.
Článok 2
Množstvové obmedzenia na prepustenie výrobkov uvedených v prílohe III s pôvodom v ZSSR do voľného obehu sa týmto rušia v celom spoločenstve. Na dovozy týchto výrobkov do spoločenstva sa vzťahuje nariadenie (EHS) č. 1765/82. Príslušné výrobky budú doplnené do prílohy k tomuto nariadeniu.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. mája 1990